**ZADEVA: PROBLEMATIKA V AGRARNI SKUPNOSTI DOVJE - MOJSTRANA**

Predstavitev AS

**1**.

**Agrarna skupnost Dovje-Mojstrana (Zemljiška zajednica) je nastala že v letu 1888,** ko je dobilaprva začasna pravila. Delovala je tudi po 1. In 2. svetovni vojni na območju takratne občine Dovje (sedaj Krajevne skupnosti Dovje-Mojstrana), vse do leta 1947, ko je bilo AS odvzeto premoženje. Takrat je bilo v AS 134 članov.

**Agrarna skupnost je bila ponovno ustanovljena** na območju k.o. Dovje  **v letu 1994** na podlagi Zakona o ponovni vzpostavitvi agrarnih skupnosti in vrnitvi njihovega premoženja in pravic (Ur. list RS, št. 5/94 – ZPVAS). V sedanjo AS je vključenih 97 članov – upravičencev in občina Kranjska Gora, ki imajo na skupnem premoženju v AS, skupaj 775 deležnih pravic.

**2.**

**Premoženje AS Dovje-Mojstrana obsegajo zemljišča**: pašnika v bližini vasi Dovje,visokogorski pašnik na Dovški Babi/Rožci v Karavankah, visokogorski pašnik na Vrtaški planini nad dolino Vrat v Julijcih, gospodarske in varovalne gozdove ter neplodno zemljišče na območju Karavank, ter dolinah Vrat in Kota v Julijcih. Premoženja AS prestavlja skupaj **556 zemljiško-knjižnih parcel** v skupniizmeri **53964467 m2**. Zemljišča so **skupna lastnina** upravičencev-članov v AS Dovje-Mojstrana.

**3.**

**Zaradi gorskega terena**, kjer je večina zemljišč, je na podlagi cenitve ugotovljena vrednostpremoženja v AS v višini 5.385.343,81€,kar je bistveno manj od ocenitve po GURS-u (9.740.209,35€).

Posamezen član v AS ima 5 ali 8 deležnih pravic (glede na Register z dne 17.3.1922, , ki je

veljal še leta 1947). V postopkih dedovanja se glede vrednosti podedovanega premoženja uporablja še Uredba Vlade RS.

**4.**

**Vpis premoženja članov AS Dovje-Mojstrana v zemljiško knjigo**

V letu 1947 je bilo premoženje (parcele kot skupna lastnina) v zemljiški knjigi vpisano pri eni vložni številki in sicer:

v A listu so bile vpisane vse parcele, v B listu vpisano skupno lastništvo na Agrarno skupnost, v C listu pa so bili vpisani takratni upravičenci-člani AS (kot skupni lastniki).

UE Jesenice je z delnimi odločbami vračala posamezne parcele, v katerih je bilo odločeno, da se vrača AS, v obrazložitvi pa so bili navedeni upravičenci-sedanji člani AS.

Na podlagi teh odločb UE pa **so sodišča** pri vsaki vrnjeni parceli (glede na nov način vodenja zemljiške knjige) vpisovali skupno lastnino na ime posameznih dedičev-članov AS (ime in priimek in 1/1) **,** ne da bi hkrati vpisali še AS.

Ker v zemljiški knjigi ni vpisana tudi AS, ni izkazano, da gre za skupno lastništvo članov AS v okviru AS. Zato AS nima nobenega pregleda in ne more izkazovati skupnega lastništva premoženja članov AS. To pa močno otežuje skupno gospodarjenje in urejanje zadev v AS in pri drugih organih.

**5**.

**Sodna praksa glede vpisov agrarne skupnosti v zemljiško knjigo**

O tem, kako naj bi se vpisovala AS v zemljiško knjigo, je že odločalo sodišče. Višje sodišče v Kopru je v sklepu CDn 2/2003 z dne 4.6.2013 pojasnilo: V zemljiško knjigo se vpiše tudi ime agrarne skupnosti (AS), kar je določeno v čl. 12 ZPVAS. Opozorilo je tudi na določbo petega odstavka čl. 7 ZPVAS. Ti določbi sta po razlagi sodišča (glede na vsebino zakona in namen) potrebno razumeti, da predvidevata vpis pravnega dejstva – da je razvidno, da gre za premoženje imetnika stvarne pravice kot člana AS.

Med sodnimi judikati je pomembna odločitev Višjega sodišča v Kopru (VSK 00011814) z dne 25.4.2018. Bistveno pojasnilo sodišča je, da glede na individualistični koncept lastnine gredo stvarne pravice ***(pri nas skupna lastnina na premoženju*)** le individualno določenim subjektom *(članom v naši AS*), ne pa kolektivnim pravnim subjektom, kot je agrarna skupnost. Zato se le individualni pravni subjekti (*tj. člani AS)* kot nosilec pravic vpisujejo v zemljiško knjigo. Vpis imena agrarne skupnosti v zemljiško knjigo, o katerem govori 12. člen ZPVAS ima zgolj pomen vpisa pravnega dejstva (zato, da se iz zemljiške knjige jasno vidi, za kakšno premoženje gre). V obrazložitvi je sodišče pojasnilo, da je v času sprejemanja ZPVAS veljala ureditev, ko so se vpisi izvajali v zemljiškoknjižnih vložkih (pri A,B in C listih).

Sedaj veljavni Zakon o zemljiški knjigi (ZZK-1) vse to bistveno spreminja, saj določa, da se vpisi stvarnih pravic *(npr. lastništva),* izvedejo pri vsaki parceli posebej, ker ni več zemljiškoknjižnih vložkov. Višje sodišče v Kopru je v obrazložitvi še navedlo, da se na podlagi 10.tč. 22. čl. ZZK-1 v zemljiško knjigo vpisujejo druga pravna dejstva, za katera zakon določa, da se vpišejo – to pa je določeno v čl. 12 ZPVAS. Višje sodišče je še dodalo, da bo v primeru tehničnih ovir za izvedbo vpisa (*pravnega dejstva, tj, vpisa AS),* pred novim odločanje v zadevi vpisa te ovire potrebno odpraviti.

**VPRAŠANJI:**

**1. Kako doseči, da bo pri vseh parcelah, ki so bile vrnjene, poleg članov AS še vpisana Agrarna skupnost Dovje-Mojstrana ?**

**2. Ali bi bilo potrebno o tem problemu seznaniti Vrhovno sodišče RS, Evidenčni oddelek:**

**- da bi se zagotovilo enotno sodno prakso v zemljiških knjigah – enotno odredbo sodnikov za vpis in enotno izvedbo vpisa pravnega dejstva – vpisa agrarne skupnosti in**

 **- da bi preverilo, če gre pri teh vpisih res za tehnično oviro ?**

**6.**

**Uporaba ZPVAS, ZAgrS, Uredbe Vlade RS in ZDDD na sodiščih in pri FURS-u**

Nov Zakon o agrarnih skupnostih (ZAgrS)- Ur. list, RS št. 74/1015, je v 58 čl. določil podrobneje, kako se izvedejo postopki dedovanja. S tem zakonom (ZAgrS) pa ni bil razveljavljen ZPVAS. Oba zakona sta lex specialis. Zato menimo, da veljata in se uporabljata oba zakona v postopkih (tudi dednih) glede na načelo, da novejši specialni zakon dopolnjuje starejšega, kolikor ga z novimi določbami ne razveljavlja- spreminja.

**Zato bi moralo sodišče pri izračunu nujnega deleža in višine sodne takse upoštevati Uredbo Vlade RS o določitvi vrednosti zapuščine.**

Ker gre za ugotovitev sodišča o vrednosti zapuščine v okviru agrarne skupnosti, bi moral FURS **upoštevati to vrednost tudi pri izračunu davka na dediščino** (npr. v primeru dedovanja dediča 2. dednega reda). Po 2. odst. čl. 4 ZDDD je določeno, da so pri skupni lastnini davčni zavezanci vsi lastniki ali lastnice premoženja solidarno. Davčni urad odmeri davek (čl. 14 ZDDD) na podlagi podatkov pravnomočnega sklepa – o dedovanju. Iz čl. 5 ZDDD je določeno, da je osnova za davek vrednost podedovanega premoženja.

**VPRAŠANJE:**

**Se strinjate s temi stališči ?**

**7.**

**Sposobnost AS, da je stranka v davčnih postopkih pri FURS-u**

Iz določbe čl. 7 ZAgrS sledi, da AS ni pravna oseba, ima pa sposobnost biti stranka (*tj. procesna* *sposobnost)* v sodnih, upravnih in drugih postopkih, razen v davčnih postopkih.

Ne glede na to pa FURS dejansko priznava AS pravno sposobnost biti stranka. To sledi iz odločb davčne uprave, ki pošilja AS **odločbe za plačilo pristojbine za gozdne ceste in odločbe za plačilo nadomestila za stavbna zemljišča ter sprejema ta plačila od AS** in ne od posameznih članov AS.

**VPRAŠANJA:**

**1. Kako bi dosegli, da bi FURS v vseh davčnih postopkih upošteva kot (stranko) - zavezanca za plačilo davščin za premoženje članov Agrarno skupnost?**

**2. Ali bi lahko to dosegli s skupinskim pooblastilom, o čemer bi člani AS sprejeli sklep na občnem zboru AS ?**

**Ali bo potrebna sprememba čl. 7 ZAgrS?**

Pripravil: Predsednik AS:

Mihael Kersnik Slavko Rabič